<classify> WASHIRIKI zaidi ya 800 kutoka asasi za kiraia zaidi ya 400, wanatarajia kushiriki Maonesho katika Wiki ya Asasi za Kiraia, ambayo yanatarajia kufunguliwa leo na Waziri Mkuu, Kassim Majaliwa.Wiki ya Asasi za Kiraia inatarajia kuanza leo jijini Dodoma hadi Oktoba 26, mwaka huu.Akizungumza na waandishi wa habari jijini humo, Mkurugenzi Mtendaji wa The Foundation For Civil Society, Francis Kiwanga amesema lengo la maonesho hayo ni kuonesha mafanikio yao katika maendeleo ya Taifa na kuona namna asasi za kiraia zitachagiza azma ya serikali ya Tanzania ya Viwanda.Alisema kuwa The Foundation For Civil Society imepata mafanikio mengi hapa nchini katika maeneo mbalimbali ya maendeleo.Alisisitiza kuwa asasi nyingi zimefanya vizuri na kutimiza malengo ya kusaidia jamii.Alisema katika maonesho hayo, pia wataangalia namna gani wanaweza kushiriki katika kuchangia mkakati wa Tanzania ya viwanda ifikapo mwaka 2025.Pia tutatumia wiki hii kuwa karibu na viongozi wa Serikali, Bunge, Taasisi Binafsi na wananchi kwa ujumla ili waweze kufahamu nini tunafanya na kuondoa dhana ya kuwa asasi za kiraia zipo kwa ajili ya manufaa binafsi, alisema.Kiwanga alisema kwenye maonesho hayo, watatoa elimu kwa umma na kufanya midahalo inayolenga ushirikishwaji wa wananchi na asasi za kiraia katika Tanzania ya viwanda.Tunalenga kutoa nafasi kwa sekta ya asasi za kiraia kuwapa wananchi nafasi ya kushiriki kwenye juhudi za serikali na wadau wengine za kujenga uchumi wa viwanda.Pia tunalenga kuhamasisha ujenzi wa jamii inayoheshimu haki za watu na kuwashirikisha raia wake katika michakato ya mustakabali wa maisha yao, alisema.Mratibu HakiRasilimali, Rachel Chagonja amesema, kutakuwa na utoaji wa elimu kuhusu matumizi ya mafuta, madini na gesi na kuangalia namna ya rasilimali hizo zitakavyosaidia kufikia azma ya viwanda hapa nchini.Tumeona baadhi ya nchi rasilimali hizi badala ya kuwaletea manufaa wameingia kwenye migogoro, sasa ni lazima tuangalie manufaa yake hasa katika kufikia Tanzania ya viwanda na pia kuhakikisha nchi haiingii kwenye matatizo kama yalivyo nchi zingine, alisema.  <topic>: kitaifa 